• Rannsóknastofa í hreyfivísindum fær hátæknibúnað að gjöf • Mikil sóknarfæri í hreyfivísindum fyrir íslenskt vísindafólk Fyrirtækið NeckCare Holding ehf. og Háskóli Íslands undirrituðu á dögunum samstarfssamning um eflingu rannsókna í hreyfivísindum við námsbraut í sjúkraþjálfun innan Læknadeildar Háskóla Íslands . NeckCare Holding ehf. er íslenskt fyrirtæki sem þróar framsækinn hátæknibúnað til hlutlægs mats á stoðkerfisvanda , s.s. í hálsi , sem nýtist jafnt til greiningar og endurhæfingar . Einkaleyfisvernduð tækni félagsins gerir mögulegt að veita fagaðilum á heilbrigðissviði aðstoð við hlutlægt mat á hálsskaða og viðeigandi endurhæfingu þeirra sjúklinga sem um ræðir , s.s. þeirra sem hlotið hafa endurtekna og langvarandi hálsáverka . Hátæknivörur NeckCare eru einkaleyfisverndaðar í þremur heimsálfum og hafa vakið mikla athygli erlendis . Framkvæmdastjóri NeckCare , Þorsteinn Geirsson , rektor Háskóla Íslands , Jón Atli Benediktsson , og Kristín Briem , prófessor við námsbraut í sjúkraþjálfun skrifuðu undir samstarfssamninginn . „ Það er okkur sönn ánægja að vinna með NeckCare sem hefur þróað vélbúnað og hugbúnað sem hefur mikla sérstöðu á heimsvísu , “ segir Kristín Briem . „ Í þessu þróunarstarfi hefur NeckCare unnið þétt með innlendum sem erlendum háskóla - og vísindasamfélögum . Það er því sérstaklega ánægjulegt að sjá afraksturinn nýtast nemendum við Háskóla Íslands til enn frekari þekkingaröflunar og rannsókna á sviði hreyfivísinda og sjúkraþjálfunar . “ Sérfræðiþekking í hreyfivísindum skapar mikil sóknarfæri „ Tækifærin í þessu samstarfi felast m.a. í að skapa sérfræðiþekkingu í hreyfivísindum hér á landi og um leið öðlast samfélag okkar mikil sóknarfæri inn á innlenda og erlenda heilbrigðistæknimarkaði , “ segir Sigurður Kristinn Egilsson , stjórnarformaður NeckCare . „ Okkur er umhugað um að miðla þekkingu og við erum sannfærð um að sá hátæknibúnaður sem NeckCare færir nú Háskóla Íslands að gjöf muni gagnast Rannsóknarstofu í hreyfivísindum ákaflega vel . Það er okkur mikill heiður að fá að styðja við svo metnaðarfullt verkefni við námsbraut í sjúkraþjálfun og Rannsóknarstofa í hreyfivísindum er og við vonumst sannarlega til að framlag okkar verði bæði kennurum og nemendum hvati til að efla rannsóknastarf á sviði heilbrigðistækni . “